Тълкувателно решение № 1 от 07.02.2011 г.

	В ИМЕТО НА НАРОДА 


Върховният административен съд на Република България – Общо събрание на колегиите, в съдебно заседание на дванадесети ноември 2010 година, в състав:
ЗАМ.-ПРЕДСЕДАТЕЛИ: ВЕНЕТА МАРКОВСКА
ГАЛИНА СОЛАКОВА
ПРЕДСЕДАТЕЛИ СВЕТЛА ПЕТКОВА 
НА ОТДЕЛЕНИЯ: ВЕСЕЛИНА ТЕНЕВА
БИСЕРКА КОЦЕВА
НАДЕЖДА ДЖЕЛЕПОВА
ЙОРДАН КОНСТАНТИНОВ
МАРИНИКА ЧЕРНЕВА
РУМЯНА МОНОВА
ЧЛЕНОВЕ: 

Пенка Иванова 29. Диана Гърбатова
Светлана Йонкова 30. Татяна Хинова 
Дима Йорданова 31. Юлия Ковачева
Мария Костова 32. Джузепе Роджери
Веселинка Кълова 33. Маруся Димитрова
Сребрина Христова 34. Атанаска Дишева
Боян Магдалинчев 35. Таня Вачева
Нина Докторова 36. Иван Раденков 
Марина Михайлова 37. Мирослав Мирчев 
10. Славка Найденова 38.Соня Янкулова
11. Наталия Марчева 39. Илияна Дойчева
12. Ваня Пунева 40. Виолета Главинова
13. Милка Панчева 41. Георги Георгиев
14. Виолета Ковачева 42. Мариета Милева
15. Ангел Калинов 43. Емилия Миткова
16. Захаринка Тодорова 44. Искра Александрова
17. Панайот Генков 45. Тодор Тодоров
18. Румяна Папазова 46. Павлина Найденова
19. Галина Матейска 47. Севдалина Червенкова
20. Диана Добрева 48. Марио Димитров
21. Фани Найденова 49. Еманоил Митев
22. Галя Костова 50. Кремена Хараланова
23. Таня Радкова 51. Таня Куцарова
24. Здравка Шуменска 52. Добринка Андреева
25. Йовка Дражева 53. Илиана Славовска 
26. Ваня Анчева 54. Тодор Петков
27. Светлозара Анчева 55. Любомира Мотова
28. Галина Карагьозова
при секретаря Милка Ангелова и с участието на заместника на главния прокурор при Върховна административна прокуратура Пенка Стефанова, разгледа тълкувателно дело № 5/2010 г., докладвано по т. 1 и т. 2 от искането от съдия Галина Матейска и по т. 3 от искането – от съдия Диана Гърбатова.

Производството по делото е образувано по постъпило на основание чл. 125 от Закона за съдебната власт ИСКАНЕ от Борис Велчев – главен прокурор на Република България, до Общото събрание на колегиите във Върховния административен съд относно: приложението на разпоредбите на чл. 31 и чл. 34, ал. 4 от Закона за общинската собственост /ЗОбС/. 
В искането се посочва, че съществува противоречива съдебна практика по няколко въпроса.
І. Първият се отнася до приложението на разпоредбата на чл. 31 ЗОбС спрямо искания за отмяна на отчуждавания от наследници, чийто наследодател е починал преди приемането на закона. 
1. В една група съдебни актове съставите приемат, че правото за отмяна на отчуждаването възниква в момента на отчуждаването, тъй като то произтича от акта на извършването му и от разпоредбите на закона. С акта на отчуждаването се открива производството и въз основа на закона възникват права и задължения за административния орган и за отчуждения собственик, като задължението на органа да обезщети собственика и правото на отчуждения собственик да иска отмяната на отчуждаването, ако това не стане, при изтичането на посочения в закона срок. Тези състави приемат, че възникването на правото да се иска отмяна на отчуждаването под условие е аналогично на възникване на задължение с падеж, само че с обратен знак в наследствената маса и както при настъпването на падежа кредиторите могат да реализират задължението, то при настъпването на условието - изтичането на 3-годишния срок, собственикът може да реализира правото си да се иска отмяна на отчуждаването, при което се възстановява собствеността върху имота, тъй като безспорно се касае за материално право, което е наследимо. Тези състави считат, че правото по чл. 31 ЗОбС принадлежи както на отчуждения собственик, така и на неговите наследници. 
2. Други съдебни състави посочват в съдебните си актове, че макар правото да се иска отмяна на отчуждаването по чл. 31 ЗОбС да е имуществено право, за да може да бъде наследявано, то следва да е съществувало като част от имуществото на наследодателя към момента на неговата смърт. В случаите, когато отчужденият собственик, който е наследодател, е починал преди влизане в сила на Закона за общинската собственост, той не е могъл да придобие правото на отмяна на отчуждаването по чл. 31 от този закон, за да бъде то наследено и упражнено от неговите наследници. Тези състави посочват, че процесуалната възможност да се иска отмяна на отчуждаването по реда на чл. 31 ЗОбС е създадена с влизането в сила на закона през 1996 г. и когато наследодателят е починал преди влизането в сила на този закон, правото да се иска отмяна на отчуждаването по реда на чл. 31 ЗОбС не е съществувало, поради което наследниците не могат да имат повече права от своя наследодател. 
ІІ. Вторият въпрос касае приложимостта на разпоредбата на чл. 31 ЗОбС спрямо искания за отмяна на отчуждавания, извършени по реда на други закони преди влизането в сила на ЗОбС. 
1. Според едното становище, застъпено в съдебните актове на някои състави на ВАС, няма законова пречка да се иска отмяна на отчуждаването по реда на чл. 31 ЗОбС за имот, отчужден при условията на други закони (ЗТСУ, ЗС, ЗПИНМ и др.). Тези състави считат, че е въпрос на субективна преценка на лицата кой процесуален път да изберат, за да търсят защита на материалното си право и да реализират предоставената им от закона възможност да поискат отмяна на отчуждаването на недвижимите имоти. Съставите приемат, че е без значение обстоятелството дали лицата са упражнили правото си да искат отмяна на отчуждаването на основание на реституционен закон /например по ЗВСНОИ по ЗТСУ, ЗПИНМ, ЗБНМ, ЗДИ и ЗС/ или не са реализирали това си право, независимо по каква причина /незнание, пропуснат срок и др./, тъй като се касае за две различни административни производства, които се отличават по основание и по процедура и взаимно не се изключват. 
2. Противното становище се приема в актовете на друга група съдебни състави, които посочват, че разпоредбата на чл. 31, ал. 1 ЗОбС в частта си, която урежда преобразуващото право да се иска отмяна на отчуждаването, е материалноправна и се прилага само за отчуждавания, извършени при действието на този закон. Тези състави сочат, че въведените с чл. 31 ЗОбС правила за отмяна на отчуждаването на имоти, върху които не е реализирано благоустройствено мероприятие и приетите след 1991 г. в националното законодателство различни реституционни закони, каквито са ЗВСОНИ, ЗВСНОИ, ЗТСУ, ЗПИНМ, ЗДИ и ЗС, ЗСПЗЗ и др., касаят отделни и напълно различни хипотези. Тези състави приемат, че влезлите в сила отчуждавания по предшестващите благоустройствени закони могат да бъдат отменявани само по реда на специалните реституционни закони и приемането на Закона за общинската собственост не дублира правата на отчуждените собственици. 
ІІІ. Третият въпрос касае приложението на разпоредбата на чл. 34, ал. 4 от Закона за общинската собственост.
В резултат на тази противоречива практика с цитирани конкретни съдебни актове – решения и определения на Върховния административен съд (ВАС), са формулирани и следните три въпроса за приемане на тълкувателно решение от Общото събрание на колегиите във Върховния административен съд: 
1. Могат ли наследниците да искат отмяна на отчуждаването на основание чл. 31 от Закона за общинската собственост, когато техният наследодател е починал преди влизането на закона в сила?
2. Може ли да се иска на основание чл. 31 от Закона за общинската собственост отмяна на отчуждаване, извършено по реда на други закони преди влизането му в сила? 
3. Следва ли да бъдат вписани актовете за общински имоти съгласно чл. 34, ал. 4 от Закона за общинската собственост към момента на вземане на решение от общинския съвет за разпореждане с тях, или вписването може да бъде извършено до приключване на процедурата със сключването на договор?
На основание чл. 129 от Закона за съдебната власт (ЗСВ) в заседанието на Общото събрание по приемане на тълкувателното решение са взели участие: зам. главен прокурор и ръководител на прокуратурата при Върховния административен съд Пенка Стефанова; Висшият адвокатски съвет чрез пълномощника си адв. Румяна Сидерова, и Златимир Орсов – главен асистент в Катедра „Гражданскоправни науки” на Юридическия факултет на СУ „Св. Климент Охридски”, които са представили и подробни писмени становища. 
По отношение на първия и втория въпрос от питането на главния прокурор на Република България до Общото събрание на колегиите във Върховния административен съд – с докладчик съдия Галина Матейска: 
В съответствие с Конституцията на Република България (обн. в “Държавен вестник” бр. 56 от 13.07.1991 г.), с изменението на Закона за собствеността в ДВ, бр. 33 от 19.04.1996 г. в чл. 6 е регламентирано, че “собствеността на държавата и на общините е публична и частна”, а в чл. 7 - че “режимът на обектите на държавната и общинската собственост се определя с отделни закони”. Тези отделни закони са Законът за държавната собственост (ЗДС) и Законът за общинската собственост (ЗОбС), и двата обнародвани в “Държавен вестник”, бр. 44 от 21.05.1996 година. В посочените два закона са уредени придобиването, стопанисването, управлението и разпореждането с недвижимите имоти и движимите вещи – държавна, респективно общинска собственост. И в двата закона има разпоредби, отнасящи се до принудително отчуждаване на имоти – частна собственост, за държавни, респ. за общински нужди. И в двата закона има идентични разпоредби за отмяна на така извършено отчуждаване, като веднага следва да се констатира, че отмяната на отчуждаването по реда на чл. 40 ЗДС (с последна редакция в ДВ, бр. 87/5.11.2010 г.) не е предмет на обсъждане по делото, защото е извън искането на главния прокурор на РБ. 
Съгласно първоначалната редакция на чл. 31, ал. 1 от Закона за общинската собственост (ЗОбС) до изменението й в ДВ, бр. 101 от 16.11.2004 г., “ако в тригодишен срок от отчуждаването на имота той не бъде използван по предназначението, или мероприятието, за което е отчужден, не е започнало, собственикът има право да поиска от окръжния съд да отмени отчуждаването и да постанови възстановяване на даденото от двете страни”, а според действащата понастоящем редакция “ако в тригодишен срок от отчуждаването на имота мероприятието по подробния устройствен план не е започнало или имотът не се ползва по предназначението, за което е отчужден, по искане на бившия собственик на имота кметът на общината отменя заповедта за отчуждаване след възстановяване на полученото обезщетение”. Систематическото място на чл. 31 е в глава трета от Закона за общинската собственост, наименувана “ПРИНУДИТЕЛНО ОТЧУЖДАВАНЕ НА ИМОТИ – ЧАСТНА СОБСТВЕНОСТ, ЗА ОБЩИНСКИ НУЖДИ”. 
Общото събрание на колегиите във Върховния административен съд счита, че произнасянето по втория въпрос от питането на главния прокурор, а именно: дали може да се иска на основание чл. 31 от Закона за общинската собственост отмяна на отчуждаване, извършено по реда на други закони преди влизането му в сила, обуславя отговора на първия въпрос – дали наследниците могат да искат отмяна на отчуждаването на основание чл. 31 ЗОбС, когато наследодателят им е починал преди влизането на закона в сила, и затова следва да се изложат съображения първо по втория въпрос. 
Съгласно § 21 от преходните и заключителните разпоредби (ПЗР) на ЗОбС “законът влиза в сила от 1 юни 1996 година”. Според чл. 14, ал. 1 от Закона за нормативните актове (ЗНА) “обратна сила на нормативен акт може да се даде само по изключение, и то с изрична разпоредба”. 
Законът за общинската собственост, който, както вече се каза по-горе, е обнародван в “Държавен вестник”, бр. 44 от 21.05.1996 г., няма обратно действие. Разпоредбата на чл. 31 съдържа самостоятелни основания за отмяна на отчуждаването, прилага се само за отчуждаванията, които са извършени при действието на този закон и не може да релевира основание за отмяна на отчуждаване, извършено преди неговото приемане, при друга нормативна уредба и при приключило правоотношение. С § 9 от Закона за устройство на територията (ЗУТ), обн. в ДВ, бр. 1 от 2.01.2001 г., в сила от 31.03.2001 г., е въведена приложимост на отменените разпоредби на Закона за териториално и селищно устройство (ЗТСУ) и отменения чл. 102 от ЗС спрямо отчуждителните производства, започнали по ЗТСУ, по които е издадена заповед за отчуждаване, като са предвидени различни хипотези в зависимост от това дали имотът е завзет или не е завзет до 30 октомври 1998 година. Тъй като нормите на ал. 1 и ал. 2 са процесуални и се прилагат по отношение на исканията, които са висящи по време на влизането им в сила, редът за отмяна на отчуждаване, предвиден в чл. 31 ЗОбС, е приложим единствено спрямо отчуждавания, извършени при действието на този закон. Претендирана по чл. 31 ЗОбС отмяна на отчуждаване може да се осъществи само ако отчуждаването е извършено по реда на глава трета ЗОбС. Ако отчуждаването е извършено при други материални предпоставки от преди приемането на закона през 1996 година, отмяната на отчуждаването в случаите на отчуждени имоти, върху които не е реализирано благоустройствено мероприятие, може да се иска само по реда, посочен в реституционните закони, които са приети в националното законодателство след 1991 година, като например Закона за възстановяване собствеността върху одържавени недвижими имоти (ЗВСОНИ); Закон за възстановяване собствеността върху някои отчуждени имоти по Закона за териториално и селищно устройство, Закона за плановото изграждане на населените места, Закона за благоустройство на населените места, Закона за държавните имоти и Закона за собствеността (ЗВСНОИ по ЗТСУ, ЗПИНМ, ЗБНМ, ЗДИ и ЗС); Закона за собствеността и ползването на земеделските земи (ЗСПЗЗ) и други. Всеки един от тези закони касае отделни и напълно различни хипотези, поради което не е правно допустимо смешението между тях или преминаването от един към друг. Материалноправна предпоставка за отмяна на отчуждаването по реда на чл. 31 ЗОбС е отчуждаването на имота да е станало именно по реда на този закон след приемането му през 1996 година и ако имотът е отчужден преди това, редът за оспорване и евентуално за отмяна на отчуждаването е бил регламентиран в ЗВСНОИ по ЗТСУ, ЗПИНМ, ЗБНМ, ЗДИ и ЗС. Нормата на чл. 31, ал. 1 ЗОбС в частта си, в която урежда преобразуващото право да се иска отмяна на отчуждаването, е материалноправна, поради което се прилага само за отчуждавания, извършени при действието на този закон, а в случай на отчуждаване, реализирано по реда на предшестващи благоустройствени закони, като напр. отменения ЗТСУ, които отчуждавания са влезли в сила, могат да бъдат отменявани само по реда на ЗВСНОИ или други специални реституционни закони. ЗОбС не дублира правата на отчуждените собственици по него, в противен случай реституционният закон щеше да бъде отменен с влизането в сила на ЗОбС. 
По така изложените съображения Общото събрание на съдиите от Върховния административен съд намира за законосъобразно второто становище, поради което на втория въпрос от искането на главния прокурор следва да се отговори в смисъл, че не може да се иска на основание чл. 31 от Закона за общинската собственост отмяна на отчуждаване, извършено по реда на други закони преди влизането му в сила. 
Отговорът на този въпрос предопределя отговора на първия въпрос и на него също следва да се отговори отрицателно, а именно, че наследниците на отчужден собственик не могат да искат отмяна на отчуждаването на основание чл. 31 от Закона за общинската собственост, когато техният наследодател е починал преди влизането на закона в сила. Това е така поради следните съображения: 
Както вече се цитира по-горе, съгласно първоначалната редакция на чл. 31, ал. 1 от Закона за общинската собственост (ЗОбС), “ако в тригодишен срок от отчуждаването на имота той не бъде използван по предназначението, или мероприятието, за което е отчужден, не е започнало, собственикът има право да поиска от окръжния съд да отмени отчуждаването и да постанови възстановяване на даденото от двете страни”, а според редакцията след изменението в ДВ, бр. 101 от 16.11.2004 г., “ако в тригодишен срок от отчуждаването на имота мероприятието по подробния устройствен план не е започнало или имотът не се ползва по предназначението, за което е отчужден, по искане на бившия собственик на имота кметът на общината отменя заповедта за отчуждаване след възстановяване на полученото обезщетение”. В първата редакция законодателят е регламентирал, че “собственикът” има право да поиска отмяна на отчуждаването. Този израз очевидно е непрецизен, като се има предвид, че след като един имот бъде отчужден, той променя своята собственост, тоест преминава в патримониума на друго лице – в случая на общината и тя става новия собственик на имота. В следващата действаща и понастоящем редакция изразът “собственикът” правилно е заменен с “бившия собственик”. Това словесно съчетание не би следвало да се тълкува буквално и да се приеме стриктно, че само бившият собственик на имота е активно легитимиран да иска отмяна на отчуждаването, каквото ограничително разбиране се съдържа в някои съдебни актове на Върховния административен съд. Следвайки не буквата, а духа на закона, по-близко до смисъла на цялостната правна уредба на тази материя е становището, че не само бившият отчужден собственик, но и неговите наследници имат правото да предявят искане за отмяната на отчуждаване, извършено от техния наследодател. Обратното разбиране би означавало да се оспори правото на наследство относно имуществените материални права, а е безспорно обстоятелството, че не се наследяват само личните субективни неимуществени права, каквито са например правото на живот, на лична свобода и неприкосновеност, на чест и достойнство, на образование, на труд, на кореспонденция, на информация, на жалби, на гласуване и други, предвидени в Конституцията на Република България. Като аргумент в подкрепа на разширителното тълкуване, а именно това, което в най-голяма степен отговаря на целта на разпоредбата отчуждените имоти да се върнат в патримониума на лицата, когато общината бездейства и не предприема разписаните в закона процедури или не използва имота според неговото предназначение, може да се посочи, че в ЗУТ са регламентирани крайни срокове за започване на отчуждителното производство, което безспорно създава правна сигурност и стабилност в отношенията между неравнопоставените правни субекти – от една страна общината, а от друга собственика на недвижимия имот, като и в тези случаи дословният текст “собствениците” следва да се разбира и за наследниците при положение, че наследодателят им - притежател на имота, е починал през този немалък период от време, като се има и предвид, че самият ЗОбС е приет преди 15 години и не е логично наследниците на бившия собственик да бъдат лишени от законовото право да поискат отмяна на извършено от техния наследодател отчуждаване при нереализацията му в тригодишния срок. 
Всъщност противоречивата съдебна практика преобладава в друг аспект – могат или не могат наследниците да искат отмяна на отчуждаването, ако наследодателят им е починал преди влизането на Закона за общинската собственост в сила, което е на датата 1 юни 1996 година. Не се спори, че правото да се иска отмяна на отчуждаване е имуществено право и като такова е наследимо. Това право обаче не може да се наследи, ако наследодателят е починал преди 1 юни 1996 година. Това е така, защото към момента на откриване на наследството това право не е било част от актива на наследството поради причината, че не е било законово регламентирано. В реституционното производство по чл. 31 ЗОбС не е допустимо да се предявяват права на наследодател, починал преди влизане в сила на Закона за общинската собственост, тъй като правоприемство по наследство не може да настъпи за права, които не са били в наследствената маса. Наследник не може да направи надлежно искане по реда на чл. 31 ЗОбС, ако наследодателят му е починал преди 1 юни 1996 година, защото не може да има повече права от своя наследодател. Лицата, имащи субективното право да претендират отмяна на отчуждаването по този ред, са собствениците на отчуждените имоти, но не и техните наследници, за които не е възникнало това право и те не са от кръга на лицата, правоимащи по чл. 31 ЗОбС. Искане за отмяна на административен акт може да бъде направено само от лицето, адресат на този акт, но не и от неговите наследници при хипотезата, че административното производство е приключило. Искане от наследник на адресата на отчуждителния акт може да бъде направено само при условие, че наследството е открито след влизане в сила на ЗОбС, тъй като от този момент в наследствената маса се включва субективното потестативно право за отмяна на отчуждаването. Във всички останали случаи наследникът на отчуждения собственик не може да иска отмяна на отчуждаването по този ред. При положение, че наследодателят е починал преди 1 юни 1996 година, то правото да иска отмяна на отчуждаването не е било възникнало за него към момента на влизане в сила на нормата на чл. 31 ЗОбС, поради което и наследниците му не са наследили това имуществено право. Според употребения от законодателя в чл. 31, ал. 1 термин искането да се отмени отчуждаването принадлежи на бившия собственик, от което следва, че правото да се иска отмяна на отчуждаването трябва да е възникнало в патримониума на наследодателя - собственик на имота, от който е извършено отчуждаването, за да може да се наследи и упражни от наследниците му. Правото да се иска отмяна на отчуждаването след като не е възникнало за бившия собственик, то не принадлежи и на наследниците му. Правото да се иска отмяна на отчуждаването на основание чл. 31 ЗОбС е имуществено право и може да бъде наследявано, но за да бъде наследено, то следва да е съществувало като част от имуществото на наследодателя към момента на неговата смърт. Ако наследодателят е починал преди влизане на закона в сила, то той не е могъл да придобие правото на отмяна на отчуждаването по този закон, за да бъде то наследено и упражнено от неговите наследници, поради което и те не са активно легитимирани да предявяват искане за отмяна на отчуждаването. В случаите, когато отчужденият собственик е починал преди влизането в сила на ЗОбС, за него не е възникнало процесуалното право да иска отмяна на отчуждаването по реда на чл. 31, поради което и наследниците му не могат да бъдат приети за титуляри на отчуждаването предвид факта, че към този момент за тях не са породени наследствени права. Наследниците могат да предявят искане за отмяна на отчуждаването само ако наследството е било открито след приемане и влизане в сила на ЗОбС. С оглед изложеното по този въпрос текстът „бившия собственик” по смисъла на чл. 31 ЗОбС включва и неговите наследници. Правото обаче да се иска отмяна на отчуждаването за наследниците възниква само ако техният наследодател е починал след влизането на закона в сила. Ако наследодателят им е починал преди датата 1 юни 1996 година, то наследниците не могат да искат отмяна на отчуждаването на основание чл. 31 от Закона за общинската собственост. 
По третия въпрос от искането на главния прокурор на Република България /с докладчик съдия Диана Гърбатова/ Общото събрание на колегиите на Върховния административен съд счита следното:
Тази част от предложението на главния прокурор е формулирано по следния начин: „Следва ли да бъдат вписани актовете за общински имоти съгласно чл. 34, ал. 4 ЗОбС към момента на вземане решение от общинския съвет за разпореждане с тях, или вписването може да бъде извършено до приключване на процедурата със сключването на договор?”
Нормата на чл. 34, ал. 4 ЗОбС към датата на предявяване на искането има следния текст: „Общината се разпорежда с имоти и вещи – частна общинска собственост, чрез продажба, замяна, дарение, делба, възмездно или безвъзмездно учредяване на ограничени вещни права или по друг начин, определен в закон. Разпоредителните действия се извършват само с имоти, актовете за които са вписани по съответния ред в службата по вписванията.” Въпросът, с който е сезирано Общото събрание на колегиите на Върховния административен съд, се отнася до противоречива практика в тълкуването и прилагането на второто изречение на чл. 34, ал. 4 ЗОбС. 
В срока за произнасяне по направеното искане са настъпили изменения: в ДВ, бр. 87 от 05.11.2010 г. е обнародван Законът за изменение и допълнение на Закона за държавната собственост, в сила от 09.11.2010 г. В § 68, т. 3 от ПЗР на този закон са регламентирани изменения в ЗОбС, като в чл. 34 е заличено второто изречение на ал. 4 и е създадена нова ал. 8 на чл. 34 ЗОбС със следния текст: „Към датата на сключването на договорите за разпореждане по ал. 7 актовете за имоти - общинска собственост, следва да бъдат вписани по съответния ред в службата по вписванията”. Следователно текстът, чието тълкуване се иска, е изцяло отменен и с новосъздадената норма на чл. 34, ал. 8 ЗОбС се отговаря ясно, недвусмислено и изчерпателно на въпроса на главния прокурор на Република България. Целта на тълкувателната дейност на Върховния административен съд е преодоляване за в бъдеще на противоречива съдебна практика. Този резултат се постига напълно с гореописаните изменения в чл. 34 ЗОбС, поради което следва да се приеме, че е отпаднало основанието за постановяване на тълкувателно решение по този въпрос. Това налага отклоняване искането на главния прокурор на Република България по третия въпрос от предложението му за постановяване на тълкувателно решение и прекратяване на производството в тази част.
По изложените съображения и на основание чл. 130 от Закона за съдебната власт Общото събрание на колегиите във Върховния административен съд 

РЕШИ:


1. Наследниците на отчужден собственик не могат да искат отмяна на отчуждаването на основание чл. 31 от Закона за общинската собственост, когато техният наследодател е починал преди влизането на закона в сила. 
2. Не може да се иска на основание чл. 31 от Закона за общинската собственост отмяна на отчуждаване, извършено по реда на други закони преди влизането му в сила. 
3. ПРЕКРАТЯВА производството по т.д. № 5/2010 г. по описа на Върховния административен съд в частта по третия въпрос на главния прокурор на Република България: „Следва ли да бъдат вписани актовете за общински имоти съгласно чл. 34, ал. 4 от Закона за общинската собственост към момента на вземане на решение от общинския съвет за разпореждане с тях или вписването може да бъде извършено до приключване на процедурата със сключването на договор?” 


ЗАМ.-ПРЕДСЕДАТЕЛ: ………………. (В.Марковска)
ЗАМ.-ПРЕДСЕДАТЕЛ:……………….. (Г.Солакова)
ПРЕДСЕДАТЕЛИ
НА ОТДЕЛЕНИЯ:
………………… (С.Петкова)
………………… (В.Тенева)
………………... (Б.Коцева)
………………… (Н.Джелепова)
…………………(Й.Константинов)
…………………(М.Чернева)
…………………(Р.Монова) 
ЧЛЕНОВЕ:
1. П.Иванова………………. 29. Д.Гърбатова……………….
2. С.Йонкова………………. 30. Т.Хинова…………………..
3. Д.Йорданова………………. 31. Ю. Ковачева………………
4. М.Костова…………………. 32. Д.Роджери …………………
5. В.Кълова…………………… 33. М.Димитрова………………
6. С.Христова………………… 34. А.Дишева…………………..
7. Б.Магдалинчев……………. 35. Т.Вачева……………………
8. Н.Докторова …………….. 36. И.Раденков ………………
9. М.Михайлова……………. 37. М.Мирчев…………………
10. С.Найденова……………. 38. С.Янкулова ………………
11. Н.Марчева………………. 39. И.Дойчева ………………..
12. В.Пунева………………… 40. В.Главинова ………………
13. М.Панчева………………. 41. Г.Георгиев…………………
14. В.Ковачева ……………… 42. М.Милева …………………
15. А.Калинов ………………. 43. Е.Миткова …………………
16. З.Тодорова ……………… 44. И.Александрова……………..
17. П.Генков …………………. 45. Т.Тодоров………………….
18. Р.Папазова ……………… 46. П.Найденова ………………
19. Г.Матейска ……………… 47. С.Червенкова ……………..
20. Д.Добрева ………………. 48. М.Димитров…………………
21. Ф.Найденова ……………. 49. Е.Митев………………………
22. Г.Костова…………………. 50. К.Хараланова………………..
23. Т.Радкова………………… 51. Т.Куцарова……………………
24. З.Шуменска……………… 52. Д.Андреева………………….
25. Й.Дражева………………. 53. И.Славовска …………………
26. В.Анчева ………………… 54. Т.Петков ………………………
27. С.Анчева ………………… 55. Л.Мотова …………………….
28. Г.Карагьозова ……………

ОСОБЕНО МНЕНИЕ по т. д. № 5/2010 година на докладчика Галина Матейска по отношение на първия и втория въпрос от ИСКАНЕ от Борис Велчев – главен прокурор на РБ до Общото събрание на колегиите във Върховния административен съд относно приложението на разпоредбата на чл. 31 от Закона за общинската собственост (ЗОбС): 
1. Могат ли наследниците да искат отмяна на отчуждаването на основание чл. 31 от Закона за общинската собственост, когато техният наследодател е починал преди влизането на закона в сила ? 
2. Може ли да се иска на основание чл. 31 от Закона за общинската собственост отмяна на отчуждаване, извършено по реда на други закони преди влизането му в сила ? 

В “Държавен вестник”, бр. 29 от 10.04.1990 г. е обнародвано изменение на член 14 от Конституцията на Народна република България (ДВ, бр. 39/1971 г.), с което за пръв път се въвежда като форма на собственост и общинската собственост, различна от държавната. 
В съответствие с тази конституционна норма е променен и Законът за собствеността (ЗС), като в ДВ, бр. 31 от 17.04.1990 г. член 2 придобива следната редакция: “Собствеността принадлежи на държавата, на общините, на кооперациите и други юридически лица и на граждани”, а според чл. 6 – „Държавна, съответно общинска собственост са вещите, обявени от Конституцията и законите за изключителна тяхна собственост, както и вещите, които държавата или общините придобият”. 
В “Държавен вестник”, бр. 94 от 23.11.1990 г. заглавието на Конституцията е изменено на Конституция на Република България и съответно и член 14, ал. 1 се изменя така: “Собствеността в Република България е: държавна, общинска, кооперативна, собственост на обществени организации, на други юридически лица, частна и лична собственост на граждани и смесена”. 
В “Държавен вестник”, бр. 56 от 13.07.1991 г. е обнародвана приетата от Седмото Велико Народно събрание и в сила от същата дата нова действаща и понастоящем (с няколко изменения) Конституция на Република България, в чл. 17 от която е регламентирано, че „собствеността е частна и публична” (ал. 2); че „режимът на обектите на държавната и общинската собственост се определя със закон” (ал. 4), както и че “общината има право на своя собственост, която използва в интерес на териториалната общност” (чл. 140). 
В „Държавен вестник”, бр. 77 от 17.09.1991 г. член 6 от Закона за собствеността (ЗС) отново променя своята редакция с § 6 от преходни и заключителни разпоредби (ПЗР) към Закона за местното самоуправление и местната администрация (ЗМСМА) и вече конкретно се посочва кое имущество е държавна собственост и кое е общинска собственост. В следващия § 7 от ПЗР към ЗМСМА е посочено, че преминават в собственост на общините и още изброени в седем пункта с конкретни характеристики държавни имоти. 
В третото поред изменение на чл. 6 от Закона за собствеността в ДВ, бр. 33 от 19.04.1996 г., в пълно съответствие с Конституцията на Република България, която според чл. 5 е „върховен закон и другите закони не могат да й противоречат”, изрично е записано, че “собствеността на държавата и на общините е публична и частна”, а в чл. 7 - че “режимът на обектите на държавната и общинската собственост се определя с отделни закони”. 
Тези отделни закони са Законът за държавната собственост (ЗДС) и Законът за общинската собственост (ЗОбС), и двата обнародвани в “Държавен вестник”, бр. 44 от 21.05.1996 г., и двата в сила от 1 юни 1996 година. 
В тези два закона са уредени придобиването, стопанисването, управлението и разпореждането с недвижимите имоти и движимите вещи – държавна, респективно общинска собственост. И в двата закона има разпоредби, отнасящи се до принудително отчуждаване на имоти – частна собственост, за държавни, респ. за общински нужди (глава трета от законите). И в двата закона има идентични разпоредби за отмяна на така извършено отчуждаване. На това място следва да се отбележи, че отмяната на отчуждаването по реда на чл. 40 от ЗДС (с последна редакция в ДВ, бр. 87/5.11.2010 г.) не е предмет на обсъждане по делото, защото е извън искането на главния прокурор на РБ. 
Необходимо е да се отбележи също, че по повод на възникнал спор за подсъдност по време на действието на първоначалната редакция на чл. 31 от ЗОбС в ДВ, бр. 44 от 21.05.1996 г., смесен петчленен състав, включващ трима представители на Върховния касационен съд и двама представители на Върховния административен съд, в производство по реда на чл. 40, ал. 2 от Закона за съдебната власт (отменен), в определение № 1 от 13 януари 1999 г. по дело № 518/1998 г. е приел, че исковите молби с правно основание чл. 31, ал. 1 от ЗОбС се разглеждат като жалби по реда на Закона за административното производство (ЗАП – отменен), съответно касационна инстанция е Върховният административен съд по реда на Закона за Върховния административен съд (ЗВАС – отменен), тъй като отношенията, които са възникнали между собствениците на отчуждените имоти и държавата, респ. общината са между неравнопоставени субекти и се характеризират с власт и подчинение, поради което следва да се регулират от административното право, а не от гражданското, независимо от вещноправните последици, които се предизвикват с издаваните административни актове. 
Освен това също намирам, че произнасянето по втория въпрос от питането на главния прокурор, а именно: дали може да се иска на основание чл. 31 от Закона за общинската собственост отмяна на отчуждаване, извършено по реда на други закони преди влизането му в сила, обуславя отговора на първия въпрос – дали наследниците могат да искат отмяна на отчуждаването на основание чл. 31 от ЗОбС, когато наследодателят им е починал преди влизането на закона в сила и затова също следва да изложа съображения първо по втория въпрос. 
Съгласно § 21 от преходни и заключителни разпоредби (ПЗР) на ЗОбС “законът влиза в сила от 1 юни 1996 година”. След тази дата е претърпял редица изменения и допълнения, като относимото за случая извън промяната на самата норма на член 31 през 2004 година е това в ДВ, бр. 96 от 5.11.1999 г., с което предходният текст на чл. 2, ал. 1, точка 4, а именно, че общинска собственост са „незастроените парцели и имотите в селищните територии, предназначени за жилищно строителство, обществени, благоустройствени и комунални мероприятия, придобити чрез отчуждително производство” се изменя в смисъл, че общинска собственост са “парцелите и имотите, придобити чрез отчуждителни производства до 1 юни 1996 г., предназначени за жилищно строителство, обществени и благоустройствени мероприятия на общините” – разпоредба, действаща в този вид до изменението й в ДВ, бр. 101 от 16.11.2004 г. Относим е и § 42 от ПЗР на ЗИД на ЗОбС, според който преминават в собственост на общините застроените и незастроените парцели и имоти – частна държавна собственост, отредени за жилищно строителство и за обществени и благоустройствени мероприятия на общините, съгласно предвижданията на действащите към датата на влизането в сила на този закон подробни градоустройствени планове. 
Съгласно действащата понастоящем редакция на чл. 31, ал. 1 от Закона за общинската собственост (обн. в ДВ, бр. 101 от 16.11.2004 г.), “ако в тригодишен срок от отчуждаването на имота мероприятието по подробния устройствен план не е започнало или имотът не се ползва по предназначението, за което е отчужден, по искане на бившия собственик на имота кметът на общината отменя заповедта за отчуждаване след възстановяване на полученото обезщетение”. 
Аналогични, но не съвсем идентични са били разпоредбите на отменения в ДВ, бр. 31 от 17.04.1990 г. член 109 от Закона за териториално и селищно устройство (ЗТСУ) и отменения в ДВ, бр. 33 от 19.04.1996 г. член 102 от Закона за собствеността (ЗС), като в ЗС се е предвиждал едногодишен срок, а в ЗТСУ - тригодишен минимален срок, след изтичането на който, както и при ЗОбС, възниква правото да се иска отмяна на отчуждаването. 
След 1991 година в законодателството на Република България са приети няколко реституционни закона като: Закон за възстановяване собствеността върху одържавени недвижими имоти (ЗВСОНИ - обн. ДВ, бр. 15 от 21.02.1992 г.); Закон за възстановяване собствеността върху някои отчуждени имоти по Закона за териториално и селищно устройство, Закона за плановото изграждане на населените места, Закона за благоустройство на населените места, Закона за държавните имоти и Закона за собствеността (ЗВСНОИ по ЗТСУ, ЗПИНМ, ЗБНМ, ЗДИ и ЗС – обн. ДВ, бр. 15 от 21.02.1992 г.); Закон за възстановяване собствеността върху някои магазини, работилници, складове и ателиета (ЗВСНМРСА - обн. ДВ, бр. 105 от 19.12.1991 г.); Закон за възстановяване собствеността върху недвижими имоти на български граждани от турски произход, направили постъпки за заминаване в Република Турция и други страни през периода май – септември 1989 г. (обн. ДВ, бр. 66 от 14.08.1992 г.); Закон за възстановяване собствеността върху конфискуваните с Указ № 88 на Президиума на НС от 12.03.1953 г. (необнародван) недвижими и движими имоти, принадлежащи на Католическата черква в пределите на Народна република България (обн. ДВ, бр. 104 от 24.12.1992 г.); Закон за амнистия и връщане на отнети имущества (ЗАВОИ - обн. ДВ, бр. 1 от 4.01.1991 г.); Закон за собствеността и ползуването на земеделските земи (ЗСПЗЗ – обн. ДВ, бр. 17 от 1.03.1991 г.); Закон за възстановяване на собствеността върху горите и земите от горския фонд (ЗВСГЗГФ - обн. ДВ, бр. 110 от 25.11.1997 г.); както и Постановление № 192 на Министерския съвет от 1.10.1991 г. за условията и реда за връщане на кооперации на тяхно иззето и одържавено имущество след 10 септември 1944 г. (отменено с Постановление № 162 на МС от 2.08.2000 г. за приемане на Наредба за условията и реда за връщане на кооперации и кооперативни съюзи на тяхно иззето, одържавено или преразпределено имущество след 10 септември 1944 г., прието на основание § 1, ал. 5 от допълнителните разпоредби на Закона за кооперациите). 
Измежду изброените нормативни актове най-близо до настоящия проблем с оглед материята по отмяна на отчуждаване, извършено по териториално-устройствени и благоустройствени закони, е ЗВСНОИ по ЗТСУ, ЗПИНМ, ЗБНМ, ЗДИ и ЗС. Този закон обаче е изчерпал своето действие и макар и да не е отменен изрично, то той е изгубил значение и не намира приложение предвид отдавна изтеклите предвидени в него преклузивни срокове. По-конкретно: съгласно чл. 4 от ЗВСНОИ по ЗТСУ, ЗПИНМ, ЗБНМ, ЗДИ и ЗС (обн. в „Държавен вестник” бр. 15 от 21 февруари 1992 г., в сила от 25 февруари с.г.), „Искането за отмяна на отчуждаването се прави в 6-месечен срок от влизане на този закон в сила до кмета на общината, който е длъжен да се произнесе с решение в 30-дневен срок. Непроизнасянето в срок се смята за мълчалив отказ. Отказите се обжалват в 14-дневен срок пред съответния окръжен съд, който решава въпроса по същество”. С § 2 от преходните и заключителните разпоредби на ЗОСОИ (Закон за обезщетяване на собственици на одържавени имоти - обн. в ДВ бр. 107 от 18 ноември 1997 г.), преклузивният шестмесечен срок по чл. 4 се възстановява и започва да тече от деня на влизането на закона в сила - 22 ноември 1997 година. 
Реституционните норми на ЗВСНОИ по ЗТСУ, ЗПИНМ, ЗБНМ, ЗДИ и ЗС са действали успоредно с нормите на чл. 31, ал. 1 от ЗОбС в продължение на шест месеца – от възстановяването с § 2 от ПЗР ЗОСОИ на преклузивния срок, до изтичането му на 22 май 1998 година. Този факт обаче не означава, че лицата непременно е трябвало да предявят искания за отмяна на отчуждаване, извършено на основание изчерпателно изброените в чл. 1, ал. 1 от ЗВСНОИ по ЗТСУ, ЗПИНМ, ЗБНМ, ЗДИ и ЗС след допълнението в ДВ, бр. 107/1997 г. нормативни актове, по реда на чл. 4 от цитирания закон. Това не е задължение, а едно право, което зависи от волята на лицата и техните наследници, като се има и предвид, че правоимащи са само тези, които не са реализирали вече това свое право в първоначално предвидения шестмесечен срок по чл. 4 от закона, защото повторна молба от едни и същи лица и за един и същи имот е недопустима. Ирелевантно е обстоятелството дали правоимащите лица са упражнили или не са упражнили правото си да поискат отмяна на отчуждаването на основание реституционния закон ЗВСНОИ по ЗТСУ, ЗПИНМ, ЗБНМ, ЗДИ и ЗС. Само за пълнота следва да се посочи, че двете производства – това по ЗВСНОИ по ЗТСУ, ЗПИНМ, ЗБНМ, ЗДИ и ЗС и това по ЗОбС са административни по своя характер, но се различават по основание и по процедура. Във всяко едно от тях се установява конкретно налице ли са условията за отмяна на отчуждаването според регламентацията на съответната правна норма. Административното производство по реда на чл. 4 от този закон не е предпоставка за допустимостта на административното производство по реда на чл. 31, ал. 1 от ЗОбС, тоест, за да се поиска отмяна на отчуждаването по чл. 31, ал. 1 от ЗОбС е без значение дали е било проведено преди това производство по чл. 4 от ЗВСНОИ по ЗТСУ, ЗПИНМ, ЗБНМ, ЗДИ и ЗС. 
Разпоредбата на чл. 4 от цитирания реституционен закон е от процесуалноправен характер, тъй като урежда производството във връзка с възстановяване на собствеността на бившите собственици или техните наследници при наличието на определени предпоставки, както изрично е посочено в Тълкувателно решение № 4 от 24.06.1993 г. по гр. дело № 3/93 г. и в Тълкувателно решение № 2 от 30.12.1994 г. по гр. дело № 2/94 г. на ОСГК на Върховния съд на Република България. 
Разпоредбата на чл. 31 от ЗОбС също е от процесуалноправен характер, тъй като определя реда за осъществяване на субективно право – предвижда процедура за отмяна на отчуждаване при наличието на определени материалноправни предпоставки, а не възстановява собствеността ex lege, както ЗВСОНИ. 
Според правната теория материалноправна норма може да се прилага само ако изрично й е придадено обратно действие, а процесуалноправната норма има обратно действие, прилага се незабавно и за заварените случаи, т.е. спрямо юридически факти, които са настъпили преди влизането й в сила. 
Няма законова забрана за имот, отчужден при условията на други закони - ЗТСУ, ЗС, ЗПИНМ (Закон за плановото изграждане на населените места) да се поиска отмяна на отчуждаването по реда на чл. 31, ал. 1 от ЗОбС. Въпрос на субективна преценка на лицата е да изберат процесуалния път, по който да тръгнат, за да търсят защита на материалното си право и да реализират предоставената им от закона правна възможност да поискат отмяна на отчуждаването на недвижимите имоти, при наличие на едната от двете законоустановени алтернативни технически предпоставки - мероприятието по подробния устройствен план да не е започнало ИЛИ имотът да не се ползва по предназначението, за което е бил отчужден, като разпоредбата на § 3 от допълнителните разпоредби на ЗОбС регламентира кога мероприятието е започнало – ако са утвърдени архитектурните проекти и е издадено разрешение за строеж. 
Самият ЗВСНОИ по ЗТСУ, ЗПИНМ, ЗБНМ, ЗДИ и ЗС предвижда отмяна на отчуждаване, извършено до 21 април 1990 година. Това е датата, на която влиза в сила изменението на Закона за собствеността в ДВ, бр. 31 от 17.04.1990 г., с което за първи път в закон (извън отменената Конституция) се прави разграничение между държавна собственост и общинска собственост. Всички отчуждени до тази дата имоти са ставали държавна собственост, защото не е имало общинска. По силата обаче на чл. 2, ал. 1, точка 4 от ЗОбС (редакция в ДВ, бр. 96 от 5.11.1999 г. и в ДВ, бр. 26 от 29.03.2000 г.), отчуждените до 1 юни 1996 година имоти, отредени за жилищно строителство и за обществени и благоустройствени мероприятия на общините, преминават в собственост на съответните общини. Естествено всичко придобито в резултат на отчуждителни производства за задоволяване на общински нужди след тази дата, на която влиза в сила ЗОбС, става общинска собственост. Или, в зависимост от предназначението на отчуждителното мероприятие, осъществено след 1 юни 1996 година, отчуждените имоти придобиват статут или на държавна, или на общинска собственост. От изложеното следва, че независимо по кой закон е било извършено принудителното отчуждаване, отмяната му ще се осъществи по реда на ЗДС (чл. 40), ако имотът е бил отчужден за държавни нужди, и по реда на ЗОбС (чл. 31), ако е бил отчужден за общински нужди. 
Освен това следва да се отбележи, че предвиденият в чл. 31, ал. 1 от ЗОбС „тригодишен срок” не е максимален, в рамките на който може да се иска отмяна на отчуждаването, а минимален, тоест след изтичането му, считано от момента на отчуждаването, възниква правото да се иска отмяна на отчуждаването, като предявяването на това право не е ограничено с преклузивен срок за в бъдеще и от волята на лицата зависи кога ще упражнят и дали изобщо ще упражнят това свое право. Ако се възприеме становището, че отчуждаването трябва да е извършено по реда на ЗОбС, за да е възможно и допустимо да се иска отмяната му по реда на същия този закон - чл. 31, то на практика тази правна норма не намира приложение в продължение на най-малко три години. Законът влиза в сила на 1 юни 1996 година и в хипотеза на отчуждаване извършено на тази възможно най-ранна дата, нормата ще се изпълни със смисъл едва на 1 юни 1999 година. Едва ли волята на законодателя е да създава лишени от действие разпоредби и ако е искал изрично да ограничи действието на чл. 31 от ЗОбС за определен период от време, щеше изрично да посочи това в преходните и заключителните разпоредби на закона. Такова изрично изключване на приложението на чл. 31 в ПЗР на ЗОбС няма. В ЗОбС няма също и разпоредби, идентични с тези на § 2 и § 3 от ПЗР към Закона за изменение и допълнение на Закона за териториално и селищно устройство (обн. ДВ, бр. 14/18.02.2000 г.), както и идентична с § 9 от ПР на Закона за устройство на територията, които да уреждат въпросите със започнали при действието на отменени закони отчуждителни производства. По-конкретно и само за прецизност следва да се посочи, че съгласно § 2 от ПЗР на ЗИД на ЗТСУ „отчуждителните производства, започнали при действието на отменените разпоредби на Закона за плановото изграждане на населените места и на Закона за териториално и селищно устройство, по които не е издадена заповед за отчуждаване и имотът не е завзет до 30 октомври 1998 г., се прекратяват”. Съгласно § 3 от ПЗР на ЗИД на ЗТСУ – “за отчуждителните производства, започнали при действието на отменените разпоредби на Закона за териториално и селищно устройство, по които е издадена заповед за отчуждаване и имотът е завзет до 30 октомври 1998 г., се прилагат отменените разпоредби на Закона за териториално и селищно устройство и отменения чл. 102 от Закона за собствеността” (ал. 1), а според ал. 2 – “в случаите, когато имотът не е завзет до 30 октомври 1998 г., заповедта за отчуждаване и за обезщетяване се отменя и производството се прекратява от кмета на общината”. Съгласно § 9 от ПР на ЗУТ – “за отчуждителните производства, започнали при действието на отменените (ДВ, бр. 124 от 1998 г.) разпоредби на глава пета, раздел I от Закона за териториално и селищно устройство, по които е издадена заповед за отчуждаване и недвижимият имот е завзет до 30 октомври 1998 г., се прилагат отменените разпоредби на Закона за териториално и селищно устройство и отмененият чл. 102 от Закона за собствеността” (ал. 1), според ал. 2 – “в случаите, когато недвижимият имот не е завзет до 30 октомври 1998 г., заповедта за отчуждаване и за обезщетяване се отменя и производството се прекратява от кмета на общината със заповед”. 
След като няма изрична регламентация на правоотношенията по започналите по отменени разпоредби отчуждителни производства, няма посочен отлагателен срок за действието на чл. 31 от ЗОбС, а предвиденият тригодишен срок е минимален без ограничение занапред, няма и забрана за прилагане назад във времето, то се налага изводът, че по реда на тази разпоредба може да се иска и отмяна на отчуждаване, извършено на основание на други закони. 
Допълнителен аргумент в подкрепа на този извод е, че няма значение фактът дали отчуждителното производство е приключило с получаване на съответното обезщетение, защото този въпрос е нормативно уреден. Разпоредбата на чл. 31, ал. 1 от ЗОбС предвижда, че кметът на общината отменя заповедта за отчуждаване “след възстановяване на полученото обезщетение”, като няма ограничение за неговия вид: 1. парично (плащане в брой – предвидено по ЗБНМ; по ЗПИНМ, респ. Правилника за приложение на Закона за планово изграждане на населените места; по ЗТСУ; по ЗС); 2. имотно (с жилище или друг недвижим обект – предвидено също по ЗБНМ; по ЗПИНМ, респ. ППЗПИНМ; по ЗТСУ; по ЗС) или 3. с право на строеж – начин на обезщетяване, предвиден по ЗТСУ и по ЗС преди отмяната съответно на чл. 75 и на чл. 102, стига да са налице останалите нееднократно цитирани вече по-горе алтернативни условия от техническо естество - мероприятието по подробния устройствен план да не е започнало ИЛИ имотът да не се ползва по предназначението, за което е бил отчужден. 
Като краен извод от всичко изложено дотук становището ми по този въпрос (формулиран като втори от искането на главния прокурор) е, че може да се иска на основание чл. 31 от Закона за общинската собственост отмяна на отчуждаване, извършено по реда на други закони преди влизането му в сила. 
По отношение на първия въпрос от питането на главния прокурор също считам за правилно становището, че не само бившият отчужден собственик, но и неговите наследници имат правото да предявят искане за отмяната на отчуждаване, извършено от техния наследодател. 
Безспорно е, че с отмяната на отчуждаването на един недвижим имот се възстановява собствеността върху този имот. Безспорно е, че правото да се иска отмяната на отчуждаване е имуществено право и като такова е наследимо. Безспорно е, че наследството се открива в момента на смъртта в последното местожителство на умрелия (чл. 1 от Закона за наследството). 
Правото за предявяване на искане за отмяна на отчуждаване, установено от ЗОбС, обаче има действие не от влизането на закона в сила, а с обратна сила с оглед момента на отчуждаването. Правото по отношение на бившия собственик на отчуждения имот възниква, ако в тригодишен срок от отчуждаването мероприятието не е започнало или имотът не се ползва по предназначението, за което е бил отчужден. Меродавен момент е времето на отчуждаването и изтичането на тригодишния срок от него. Разпоредбата на чл. 31 от ЗОбС има обратно действие по отношение на упражняване правото да се иска отмяна на отчуждаването при наличие на предвидените в закона предпоставки без ограничение във времето, за разлика от реституционните закони, които имат действие от влизане на съответния закон в сила и са обвързани с преклузивен краен срок. Правото за отмяна на отчуждаването възниква в момента на отчуждаването, тъй като същото произтича от акта на отчуждаване и разпоредбите на съответния приложим отчуждителен закон. С акта за отчуждаване се открива производството по отчуждаването. С акта за отчуждаването и въз основа на закона възникват съответните права и задължения за административния орган и за отчуждения собственик, като задължението на административния орган е да обезщети собственика, а правото на отчуждения собственик е при настъпването на определеното в закона условие – изтичането на посочения минимален срок, да иска отмяна на отчуждаването. 
От изложеното дотук следва, че правото по чл. 31 от ЗОбС да се иска отмяна на отчуждаването принадлежи както на отчуждения собственик, така и на неговите наследници, независимо от момента на откриване на наследството, което е в унисон с разпоредбата на чл. 17, ал. 1 от Конституцията на Република България, че “правото на собственост и на наследяване се гарантира и защитава от закона”. 
В подкрепа на този извод е обстоятелството, че имотите се отчуждават не само от физически лица, но и от юридически лица. Разпоредбите на чл. 63 и чл. 78 от отменения ЗТСУ, както и на чл. 101 от ЗС в редакция в ДВ, бр. 31/1990 г., категорично предвиждат отчуждаване на недвижими имоти на граждани, кооперации и обществени организации. Текстове от ЗПИНМ също допускат отчуждаване на недвижими имоти на частни лица и обществени организации - чл. 39, чл. 53б, както и съответните текстове от ППЗПИНМ. С оглед изложеното “бившият собственик” на имота може да бъде освен физическо, още и юридическо лице. Стеснителното становище, че наследниците не могат да искат отмяна на отчуждаването на основание чл. 31 от ЗОбС, ако наследодателят им е починал преди 1 юни 1996 година, би ограничило и правата на правоприемниците на юридическите лица с редица неблагоприятни последици за тяхната стопанска дейност в гражданския оборот, в какъвто смисъл очевидно не би могла да бъде волята на законодателя, защото се нарушава чл. 19 от Конституцията на Република България. 
И без разширително прилагане на нормата на чл. 91а от Закона за наследството, че одържавени имоти, собствеността върху които се възстановява, се смятат за новооткрито наследство по смисъла на чл. 1 от закона, може да се направи извод, че е допустимо искането по чл. 31 от ЗОбС да е направено както от бившия собственик на отчуждения имот, така и от неговите наследници. Със самото понятие “новооткрито наследство” законодателят цели да уреди правото на наследяване върху имоти, които не са били в патримониума на наследодателя към момента на откриване на наследството, но попадат в масата на наследството впоследствие по силата на специално създадени правила за т.нар. “възстановена собственост”, каквато правна фигура безспорно представлява и отмяната на отчуждаването на отчужден имот, защото собствеността върху него се възстановява на притежателя му. Отчужденият имот може да не е бил в наследствената маса към датата на откриване на наследството, тоест към момента на смъртта на наследодателя, но законът демократично разширява кръга на имуществата и включва и тези обекти, собствеността върху които ще се възстановява впоследствие по силата на нови или изменение на вече приети закони. В този смисъл е Тълкувателно решение № 1 от 4.11.1998 г. по тълк. гр. дело № 1/1998 г. на ОСГК на Върховния касационен съд. 
Като краен извод от изложените съображения становището ми по този въпрос (формулиран като първи от искането на главния прокурор) е, че наследниците на отчужден собственик могат да искат отмяна на отчуждаването на основание чл. 31 от Закона за общинската собственост и когато техният наследодател е починал преди влизането на закона в сила. 


ИЗГОТВИЛ: 
(Г.Матейска)

ОСОБЕНО МНЕНИЕ по т.д. №5/2010 г. на ОС на ВАС - по т. 1 и т. 2 от искането на главния прокурор на РБ относно приложението на чл.31 от Закона за общинската собственост/ ЗОС от съдиите Светла Петкова, Бисерка Коцева, Мария Костова, Румяна Папазова и Соня Янкулова

За да се отговори правилно на зададените в искането на главния прокурор на РБ въпроси, е необходимо първо да се извърши тълкуване на предпоставките на чл. 31, ал. 1 от ЗОС, да се прецени кога възниква регламентираното в тази разпоредба право и кога се преклудира, след което да се отговори на въпроса наследява ли се то и дали тази разпоредба се прилага само за отчуждавания, извършени по време на действието на ЗОС, или и за отчуждавания, извършени преди влизането на този закон в сила. Въпросите следва да се разгледат в посочената последователност, тъй като отговорът на всеки следващ въпрос зависи от отговора на предшестващия.
1. Тълкуване на разпоредбата на чл. 31, ал.1 от ЗОС:
Съгласно чл. 31, ал.1 от ЗОС, ако в тригодишен срок от отчуждаването на имота мероприятието по подробния устройствен план не е започнало или имотът не се ползва по предназначението, за което е отчужден, по искане на бившия собственик на имота кметът на общината отменя заповедта за отчуждаване след възстановяване на полученото обезщетение.
Права и задължения могат да възникнат по силата на договор, но и по силата на закон.
Правото за отмяна на отчуждаването възниква в момента на отчуждаването, тъй като същото произтича от акта на отчуждаване и разпоредбите на съответния приложим отчуждителен закон. С акта за отчуждаване се открива производството по отчуждаването. С акта за отчуждаването и въз основа на закона възникват съответните права и задължения за административния орган и отчуждения собственик, като задълженията на административния орган да обезщети собственика и да реализира мероприятието, за което е отчужден имотът в законния срок и съответстващите им права за отчуждения собственик - при липса на обезщетяване или при настъпването на определеното в закона условие - изтичането на посочения законов срок, да иска отмяната на отчуждаването.
Възникването на право под условие е аналогично на възникване на задължение с отложен падеж, само че с обратен знак в наследствената маса. При настъпването на условието - изтичането на 3-годишния срок, собственикът може да реализира правото си, а при настъпването на падежа кредиторите могат да реализират задължението.
Предвиденият в чл. 31, ал.1 от ЗОС "тригодишен срок" е срокът, след изтичането на който може да се реализира правото на отмяна на отчуждаването, т.е моментът, в който то става изискуемо, а предявяването на това право не е ограничено с преклузивен срок. 
Или обобщено казано, правото на отмяна на отчуждаването възниква с акта на отчуждаването като правна последица от него, предвидена в закона под условие, това право става изискуемо с настъпването на условието-факта на незапочване в законния срок на строителството на мероприятието, за което е отчужден имотът, и се преклудира с настъпването на друго фактическо събитие - започването на строителството.
Разпоредбата на пар. 3 от ДР на ЗОС регламентира кога мероприятието е започнало - ако са утвърдени архитектурните проекти и е издадено разрешение за строеж.
Предявяването на правото не е ограничено с фиксиран с дата преклузивен срок, тъй като е недопустимо да съществуват два срока за погасяването на едно и също материално право.
Право на преценка на правоимащия е дали да чака реализирането на мероприятието, или да предяви искане за отмяна на отчуждаването, както и колко да чака и кога да предяви искането си в рамките на периода от изтичането на 3-годишния срок до започването на фактическото строителство.
Изтичането на тригодишния срок за започване на строителството по отношение на правата на адм.орган е давностен, а не преклузивен, защото с настъпването му не се преклудира правото на общината да започне строителството, ако до този момент не е направено искане от отчуждения собственик за отмяна на отчуждаването.
Започването на фактическото строителство, което преклудира правото на отчуждения собственик да иска отмяна на отчуждаването, обаче се разглежда като материалноправна предпоставка, а не като процесуалноправна в разпоредбата на чл. 31, ал.1 от ЗОС, поради което искът би бил неоснователен, а не недопустим при установяване на този релевантен факт. Въпросът дали са налице предпоставките, посочени в чл. 31 от ЗОС, е въпрос по съществото на спора и не е относим към допустимостта на искането.
Актът, с който се отменява отчуждаването, е конститутивен по вид индивидуален административен акт с транслантивно действие - връща правото на собственост от патримониума на общината в патримониума на бившия собственик, респективно - на неговите наследници.
Съгласно чл. 17 от Конституцията на РБ правото на собственост и на наследяване се гарантира и защитава от закона, частната собственост е неприкосновена и принудителното отчуждаване на собственост за държавни и общински нужди може да става само въз основа на закон, при условие че тези нужди не могат да бъдат задоволени по друг начин и след предварително равностойно обезщетение.
Съответно законът ограничава със срок от три години правото на общината за реализиране на мероприятието, задоволяващо важните обществени нужди, след изтичането на който се презюмира, че важната нужда от реализирането му е отпаднала. Основен принцип на правото е, че полученото без основание или на отпаднало основание се връща. Този принцип е възприет и в нормата на чл. 31 от ЗОС, съгласно която след изтичането на 3-годишния срок и ако мероприятието не е започнало, се отменява отчуждаването и се връща даденото от двете страни.
Възможността за отмяна на отчуждаването на имота при предпоставките на чл. 31, ал.1 от ЗОС е регламентирана в изпълнение на посочените конституционни изисквания.
Заповедта се отменя не защото е била незаконосъобразна, а защото след влизането й в сила са се осъществили нови юридически факти, изразяващи се в неправомерно поведение на общината - тя е нарушила правното си задължение да започне реализация на мероприятието,заради което е било извършено отчуждаването, в предвидения от закона срок или правното си задължение да използва отчуждения имот по предназначението, за което е бил отчужден.Това неправомерно поведение на общината, презумирано с изтичането на 3-годишния срок, е фактът, реализиращ условието и пораждащ правото на бившия собственик да иска отмяна на отчуждаването чрез предявяване на искане до адм.орган.
Незаконосъобразното бездействие на общината, което е законовата предпоставка за отмяна на отчуждаването, не е точно фиксирана дата, не е еднократно действие, осъществено и реализирано преди влизането в сила на ЗОС,а е продължаващо бездействие, и то обичайно за период, отброяван в години, което може да е започнало преди влизане в сила на закона, да е налице към този момент, както и да е настъпило след влизането му в сила.
Незаконосъобразното бездействие на общината е безспорно налице за периода от изтичането на 3-годишния срок до започването на фактическото строителство.
Отчуждителното производство не е приключило не само когато не е получено равностойно обезщетение от собствениците или техните наследници, но и когато не е започнало фактическото строителство на мероприятието, за което е отчужден имотът. След като имотът се отчуждава за задоволяване на конкретна общинска нужда, то производството приключва със започването на фактическото строителство за нейното реализиране. И двете предпоставки, регламентирани от Конституцията и закона, следва да са изпълнени, за да се приеме, че е налице завършило производство по отчуждаването. На регламентираното задължение на адм.орган /да даде равностойно обезщетение и да започне строителството в тригодишен срок, след изтичането на който се презумира отпадането на нуждата/, съответства регламентираното право на отчуждения собственик за отмяна на отчуждаването, при наличието на която и да било от тези две предпоставки -липса на обезщетяване или отпадане на важната нужда, за задоволяването на която е отчужден имотът.
Обратното тълкуване дава възможност за заобикаляне на разпоредбата на основния закон за неприкосновеност на частната собственост и отчуждаване на имотите само за задоволяване на важна обществена нужда, тъй като нееднократни са примерите от практиката, когато строителството на мероприятието не се реализира,а отчуждените имоти се продават на трети лица.
2. Начинът, по който е зададен първият въпрос от главния прокурор, предполага становище, че когато наследодателят е починал след влизане в сила на ЗОС, наследниците му наследяват това право.
Правото да се иска отмяна на отчуждаването на недвижим имот, при което се възстановява правото на собственост върху този имот, безспорно е материално право, а материалните права се наследяват. Изключени от наследяване са само личните, неимуществени права. В наследствената маса се включват освен недвижими имоти и движими вещи и материални права и задължения. Правото по чл. 31 от ЗОС да се иска отмяна на отчуждаването принадлежи както на отчуждения собственик, така и на неговите наследници.
Всички реституционни закони регламентират право на възстановяване на собствеността както на бившите собственици, така и на техните наследници. Обстоятелството, че в разпоредбата на чл. 31 от ЗОС не е посочено изрично правото на наследниците да искат отмяна на отчуждаването, не може да се тълкува в смисъл, че то е изключено. Основен принцип на правото е, че което не е забранено, е разрешено.Такова тълкуване противоречи и на разпоредбата на чл. 46 от Закона за нормативните актове, съгласно който разпоредбите на нормативните актове се прилагат според точния им смисъл, а ако са неясни, се тълкуват в смисъла, който най-много отговаря на други разпоредби, на целта на тълкувания акт и на основните начала на правото. Разпоредбата на чл. 31 от ЗОС е реституционна норма, приета с отчуждителния закон и тълкуването и следва да е в съответствие с другите реституционни закони, а не в противоречие с тях.
Цитираните в становищата на заинтересованите страни тълкувателни решения на ВКС не отричат наследяването на материалното право да се иска отмяна на отчуждените имоти от наследниците, а напротив, приемат тези имоти като новооткрито наследство и разглеждат кръга от наследници, призвани да наследят това материално право с оглед новоприетите разпоредби в Закона за наследството относно наследяването на имотите, предмет на реституционните закони. Такива са примерно разпоредбите на чл. 9а и чл. 91а от ЗН.
Съгласно чл. 91а от Закона за наследството, когато възстановяването на собствеността върху имоти, одържавени или включени в ТКЗС и други селскостопански организации, се извършва след смъртта на бившия собственик, възстановеното право на собственост се счита за новооткрито наследство и заинтересувани да искат отмяна на отчуждаването са именно наследниците. В този смисъл ТР № 1/04.11.1998 г.по т.д. № 1/1998 г.на ОСГК на ВКС.
Въпросите, относими към наследяването на материалното право и към кръга от наследниците, призвани към наследяване, се регламентират от Закона за наследството, а не от реституционните закони. Реституционните закони следва да се тълкуват съобразно Закона за наследството по тези въпроси, а не обратното.
С оглед на изложеното на въпросите, поставени в искането от главния прокурор на РБ, би следвало да се отговори в обратен ред, тъй като отговорът на първия му въпрос е в зависимост от отговора на втория.
Въпросът „могат ли наследниците да искат отмяна на отчуждаването на основание на чл. 31 от ЗОС, когато техният наследодател е починал преди влизането на закона в сила” предполага отчуждаване, извършено преди влизане на ЗОС в сила и отговорът на този въпрос би имал значение само ако се приеме, че разпоредбата на чл.31,ал. 1 от ЗОС е приложима и към отчуждавания, извършени преди влизането му в сила, по реда на други закони.
Ако разпоредбата на чл. 31, ал. 1 от ЗОС е неприложима към отчуждавания, извършени преди влизането му в сила, самият отчужден собственик не би имал право да иска отмяна на отчуждаването по реда на чл. 31, ал. 1 от ЗОС, съответно и неговите наследници не биха могли да го наследят, защото наследяват неговите права и съответно не могат да наследят право, което наследодателят им не е притежавал.
3. Не съществува законова пречка за имот, отчужден при условията на други закони, да се извърши отмяна на отчуждаването по реда на чл. 31,ал. 1 от ЗОС, ако мероприятието, за което е отчужден имотът , към момента на предявяване на искането не е започнало и имотът се намира в патримониума на общината.
Неоснователен е доводът, че е недопустимо приложението на чл. 31,ал. 1 от ЗОС към отчуждавания, извършени преди влизането му в сила, тъй като това тълкуване придавало обратна сила на закона.
Този довод би бил основателен само ако предпоставката за отмяна на отчуждаването е незаконосъобразността на акта на отчуждаване, издаден преди влизане в сила на закона, но той не е относим към разпоредбата на чл. 31, ал. 1 от ЗОС, тъй като основанието за отмяната на отчуждаването не е незаконосъобразността на акта за отчуждаване, а е последващо незаконосъобразно бездействие на адм. орган, регламентирано като такова от закона. Когато незаконосъобразното бездействие на адм.орган като материалноправна предпоставка за отмяна на отчуждаването е налице към момента на влизане в сила на закона или е настъпило след влизането му в сила, не може изобщо да се говори за обратна сила на закона.
Общините получиха правото да придобиват собственост чрез проведено от тях отчуждително производство едва с влизане в сила на ЗОС и до 1.06.1996 г. нямаше закон, чрез който общините да реализират принудително отчуждаване в тяхна полза, защото до тази дата законодателството урежда принудителното отчуждаване на собственост само от държавата.
Във връзка с новото законодателство обаче част от имотите, които държавата бе придобила до 01.06.1996 г. чрез отчуждително производство, бяха прехвърлени в собственост на общините с пар. 7, ал. 1, т. 3 от ПЗР на ЗМСМА и с чл. 2, ал. 1, т. 4 от ЗОС, която е отменена, но тя е произвела вещноправното си действие, а освен това основанието за придобиването на тези имоти се включва в чл. 2, ал. 1,т. 7 от ЗОС, действаща и в момента.
По отношение на тези имоти общината встъпва в правата и задълженията на държавата в образуваните отчуждителни производства. Възможно е от отчуждаването на тези имоти до влизане в сила на ЗОС да не е изтекъл тригодишният срок по чл. 31, ал. 1 от ЗОС, да не е започнало фактическото строителство на мероприятието, респективно - да не е било извършено и обезщетяването, при което органът, който следва да реализира правата на отчуждените собственици, е общината-приобретател, а не държавата-прехвърлител на правото на собственост върху тези имоти.
За разлика от нормите на ЗВСВНОИ по ЗТСУ и др.закони, където процесуалноправната и материалноправните норми са регламентирани в отделни разпоредби, разпоредбата на чл. 31, ал. 1 от ЗОС регламентира както компетентния орган и процедурата за отмяна на отчуждаването, така и материалноправната предпоставка за отмяната на отчуждаването, която е една-единствена - бездействието на адм.орган за започване на строителството в законния тригодишен срок.
Частта от разпоредбата с процесуалноправен характер, уреждаща производството във връзка с възстановяване правото на собственост на бившите собственици, респективно - на техните наследници, се прилага веднага. В този смисъл са и ТР № 4/1993 г. и ТР № 2/94 г. на ОСГК на ВС относно правната природа на чл. 4 от ЗВСВНОИ по ЗТСУ и др.закони,тъй като приетото в тях е приложимо и към аналогичната разпоредба на чл. 31, ал. 1 от ЗОС в частта й с процесуалноправен характер, която урежда производството във връзка с възстановяване правото на собственост на бившите собственици, респективно - техните наследници, при наличието на определената предпоставка.
Процесуалноправната норма има обратно действие, тя се прилага веднага и за заварени случаи, т.е. спрямо юридически факти, които са настъпили преди влизането й в сила, включително и по висящи производства.
От друга страна, материалното право се прилага такова, каквото е към момента на предявяването на иска, в конкретния случай - на искането за отмяна на отчуждаването до административния орган. Когато искането е предявено по реда и при действието на ЗОС, приложими са разпоредбите на този закон.
Разпоредбата на чл. 31, ал. 1 от ЗОС не съдържа конкретизиране, че отчуждението следва да е извършено по този закон, а регламентира реализирането на правото, възникнало за отчуждения собственик с акта за отчуждаването, в новоприетия закон, при определените в него предпоставки. Ако разпоредбата на чл. 31 от ЗОС се прилагаше само за отчуждения, извършени по този закон, то би следвало същият да съдържа преходна разпоредба, която да отложи приложението на тази разпоредба с три години. 
Материалноправни разпоредби от отменени закони се прилагат само при наличието на преходна разпоредба на закона, която продължава действието им.
ЗУТ, който отменява ЗТСУ, също не съдържа обща разпоредба, която да регламентира продължаване на действието на отменения закон по отношение на всички производства по искания за отмяна на отчуждаването, извършено по реда на ЗТСУ. 
Преходната разпоредба на пар. 9 продължава действието на отменения закон, но само при наличието на предпоставките, при които е посочено, че е приложима и съответно не изключва възможността за прилагането на новия закон към случаите,нерегламентирани от нея.
ЗВСВНОИ по ЗТСУ и др.закони е реституционен закон, който регламентира възстановяването на правото на собственост върху недвижими имоти, отчуждени до 21.04.1990 г., в периода на действие и на ЗТСУ.
ЗВСВНОИ по ЗТСУ и ЗОС не се намират в съотношение на общ към специален закон, а са два специални закона, които не могат да си противоречат, което означава, че разпоредбите на единия не могат да изключат приложението на разпоредбите на другия. Изтичането на срока за предявяване на исканията за отмяна на отчуждаванията по реда на ЗВСВНОИ по ЗТСУ и др.закони преклудира правото за предявяване на искове по този закон.
ЗОС влиза в сила от 1.06.1996 г., но както бе посочено, общината придобива правото на собственост и върху имотите, посочени в пар.7 от ЗМСМА и отчуждени от държавата до 1.06.1996 г., предназначени за жилищно строителство, обществени и благоустройствени мероприятия на общините и посочени в чл. 2, ал. 1, т. 4 от ЗОС, като разпоредбите на двата закона – ЗВСВНОИ по ЗТСУ и др.закони и ЗОС, не се припокриват и в предпоставките за отмяна на отчуждаването.
С оглед на изложеното е неоснователен доводът, че разпоредбата на чл. 31, ал. 1 ЗОС не е приложима към отчуждавания, извършени преди влизането му в сила, тъй като приложението й би довело до заобикаляне на разпоредбите на специалните реституционни закони /в частност - на ЗВСВНОИ по ЗТСУ и др.закони/ и предвидените в тях преклузивни срокове.
Този довод е и неотносим към отчуждаванията, извършени по реда на ЗТСУ, тъй като се опровергава от самата разпоредба на пар. 9 от ЗУТ, която е относима именно към имоти, отмяната на отчуждаването на които е могло да бъде предявена по реда на ЗВСВНОИ по ЗТСУ и др.закони, но не е направено искане в преклузивния срок от отчуждените собственици, респективно - от техните наследници, поради което имотите са си останали държавна собственост, а впоследствие по силата на пар. 7 от ЗМСМА и чл. 2, ал. 1, т. 4 ЗОС са станали общинска собственост. Имотите, възстановени по този ред на бившите собственици или техните наследници, са собственост на тези физически лица и естествено, че не стават общинска собственост по силата на посочените разпоредби.
Изтичането на преклузивния срок за предявяване на исканията за отмяна на отчуждаванията по реда на ЗВСВНОИ по ЗТСУ и др.закони не е било пречка за законодателя да регламентира възможност за отмяна на отчуждаването, извършено по ЗТСУ, по реда на пар. 9, ал. 2 ЗУТ.
По същите съображения не е налице пречка за прилагането и на разпоредбата на чл. 31, ал. 1 от ЗОС по отношение на тези имоти.
За да се отговори правилно на зададените от главния прокурор въпроси, в случая е необходимо в мотивите на тълкувателното решение да се извърши тълкуване и на разпоредбите на пар. 9 от ЗУТ.
Текстът на пар. 9 от ЗУТ е следният:
Ал. 1: За отчуждителните производства, започнали при действието на отменените разпоредби на глава пета, раздел І от ЗТСУ, по които е издадена заповед за отчуждаване и недвижимият имот е завзет до 30.10.1998 г., се прилагат отменените разпоредби на ЗТСУ и отменения чл. 102 от ЗС.
Ал. 2: В случаите, когато недвижимият имот НЕ Е завзет до 30.10.1998 г., заповедта за отчуждаване и обезщетяване се отменя и производството се прекратява от кмета на общината със заповед.
Разпоредбата на чл. 109 от ЗТСУ гласи:
Ал. 1. Ако в тригодишен срок от влизане в сила на заповедта за отчуждаване на имота правоимащият не бъде обезщетен, по негово искане органът по чл. 95 отменя заповедта изцяло или извършва нова оценка.
Ал. 2. Когато след издаване на заповедта по чл. 100 обектът отпадне от плана или имотът бъде предназначен за други мероприятия и отстъпеният в обезщетение имот не е предаден на собственика, по негово искане органът по чл. 95 отменя отчуждаването.
Чл. 102, ал.7 от ЗС: Когато след издаването на адм.акт за конкретизиране на имота, който се отстъпва в обезщетение, обектът отпадне от плана или имотът бъде предназначен за други мероприятия и отстъпеният в обезщетение имот не е предаден на собственика, по негово искане отчуждаването се отменя.
Разпоредбата на чл. 31, ал. 1 от ЗОС урежда отмяната на отчуждаването и в случаите, когато е получено обезщетение за отчуждения имот, като изисква връщане на даденото от двете страни, докато разпоредбите на двете алинеи на пар. 9 от ПЗР на ЗУТ регламентират отмяна на отчуждаване, при което не е получено обезщетението за отчуждения имот, респективно - когато са налице и двете предпоставки за отмяна на отчуждаването, но дадени кумулативно. Изисква се да не е получено обезщетение, предпоставящо завземането на имота и едновременно да е отпаднала нуждата на държавата от извършване на строителството, за което е отчужден имотът, но установено не с фактическо бездействие, е с нов акт на адм.орган, с който се установява отпадане на обекта от плана или ново предназначение за други мероприятия.
Пар. 9 от ЗУТ не регламентира възможност за отмяна на отчуждаването с връщане на даденото от двете страни ,т.е. при получено обезщетяване.
Следва да се има предвид и следното:
Както ЗВСВНОИ по ЗТСУ и др.закони се прилага едновременно със ЗТСУ, така и ЗТСУ и ЗОС действат паралелно за периода от 1.06.1996 г. /датата на влизане в сила на ЗОС/ до отмяната на ЗТСУ с разпоредбата на пар. 20 от ЗР на ЗУТ, в сила от 31.03.2001 г. Датата 30.10.1998 г. е датата на влизане в сила на изменението на ЗТСУ – ДВ, бр. 124/27.10.1998 г., с което е отменен раздел І - ”Отчуждения и обезщетения за мероприятията на общините и държавата”. След тази дата действат разпоредбите на пар. 2 и пар. 3 от ПЗР на ЗИД на ЗТСУ, а след отмяната на ЗТСУ - пар. 9 от ПР на ЗУТ.
Дори и да се приеме, че разпоредбите на пар. 9 от ЗУТ не действат паралелно с чл. 31, ал. 1 от ЗОС, а го изключват, то разделът за приложението на отменения закон – ЗТСУ или новия - ЗОС не е датата на отчуждаването, а датата на завземането на имота.
Разпоредбите на пар. 9 от ЗУТ не регламентират случаите, при които недвижимият имот е завзет след 30.10.1998 г. и съответно следва въпросът: може ли да се извърши завземане на имота след 30.10.1998 г. и ако може - кой ред е приложим за отмяна на отчуждаването?
За да се отговори на този въпрос, следва задължително да се направи тълкуване на разпоредбата на пар .9, ал.2 от ЗУТ: ”в случаите, когато недвижимият имот не е завзет до 30.10.1998 г., заповедта за отчуждаването и за обезщетяване се отменя и производството се прекратява от кмета на общината със заповед”.
Имотът не би могъл да се завземе след 30.10.1998 г. само ако се приеме, че разпоредбата на пар. 9, ал.2 от ЗУТ възстановява „екс леге” правото на собственост върху отчуждените недвижими имоти, които не са завзети до 30.10.1998 г., че заповедта на кмета може да се издаде и без предявено искане от отчуждените собственици и тя вече не е конститутивен адм.акт, а констативен такъв, при което правото на общината да започне строителството на мероприятието, за което е отчужден имотът се преклудира - тя не може да строи върху чужд имот. Такова тълкуване обаче би нарушило правото на адм.орган да реализира строителството при липсата на предявено искане от отчуждените собственици или техните наследници за отмяна на отчуждаването.
Ако имотът може да се завземе след 30.10.1998 г. /при липса на предявено искане за отмяна на отчуждаването от отчуждените собственици или техните наследници/, тези случаи не попадат в приложното поле на пар. 9 от ЗУТ.
При посочените конкретни предпоставки в разпоредбите на пар. 9, ал. 1 и ал. 2 от ЗУТ за продължаване на действието на отменения ЗТСУ, непокриващи предпоставките по чл. 31,ал. 1 от ЗОС, не би могло да се изключи приложението на разпоредбата на чл.31от ЗОС.
Съгласно чл. 127, ал. 2 от АПК съдилищата не могат да откажат правосъдие под предлог, че няма правна норма, въз основа на която да решат искането, още по-малко биха могли да откажат приложението на действаща правна норма, ако няма друг ред, по който да бъде удовлетворено едно възникнало и съществуващо право, регламентирано от нея.
Изключването чрез тълкуване на приложението на разпоредбата на чл. 31 от ЗОС по отношение на отчуждаванията, извършени по реда на ЗТСУ в периода след 21.04.1990 г., противоречи и на чл. 6, ал. 2, пр. 1 от Конституцията, регламентиращ равенството на всички граждани пред закона.
Собствениците на недвижими имоти, отчуждени в този период, не са могли да искат отмяна на отчуждаването по реда на ЗВСВНОИ и др.закони и се изключва и възможността, дадена им с чл. 31, ал. 1 от ЗОС за отмяна на отчуждаването при установеното отпадане на общинската нужда от реализиране на мероприятието, за което е отчужден имотът, с връщане на даденото от двете страни.
Това тълкуване противоречи и на цитираната разпоредба на чл. 17 от Конституцията, щом като основанието за отчуждаването на имота –необходимостта от задоволяване на важната общинска нужда, е отпаднало.
По изложените съображения на въпросите на главния прокурор по т. 1 и т. 2 от искането следва да се отговори така:
Разпоредбата на чл. 31 от ЗОС е приложима и към отчуждавания, извършени преди влизането на закона в сила, ако имотът е в собственост на общината към момента на предявяване на искането и няма друг ред, по който да може да бъде реализирано правото, регламентирано в чл. 31 от ЗОС.
Наследниците на бившите собственици имат право да предявят искане за отмяна на отчуждаването по реда на ЗОС и когато наследодателят им е починал преди влизане в сила на закона.

